Jan Petersen (S), 2004-02-24:
Vi ser nu, hvordan den måde, vi griber de her problemer an på i Danmark, også inspirerer til tilsvarende modeller i vores nabolande.
Dermed synes jeg, vi skal konstatere som indledning, og det gør vi fra socialdemokratisk side, at det er et godt og gedigent stykke politisk håndværk, der er lavet i en sag, som kunne rumme både fordele og ulemper.
Der vil jeg så omtale, at det at lukke vores arbejdsmarked for de nye EU-landes lønmodtagere ville være en urimelig velkomst.
Men det ville i øvrigt heller ikke være nogen løsning, for det ville jo bare betyde, at vi skulle udskyde problemerne i hvert fald i 5 år, måske endda i 7 år.
Derfor har Socialdemokraterne aldrig været tilhængere af Dansk Folkepartis forslag, som vi jo tidligere har behandlet her i salen.
På den anden side må man også sige, at det ville være naivt at forestille sig, at der slet ingen problemer kunne forekomme i forlængelse af udvidelsen.
Der er fag og brancher på det danske arbejdsmarked, som vi ikke kan udelukke er sårbare.
Vi ved ikke, hvor omfattende det er.
Vi tror ikke, som det også fremgår af aftalen, at det er noget større problem, vi står over for, men det ville være naivt så i det mindste ikke at forebygge.
Derfor har vi fra starten fra socialdemokratisk side været optaget af, hvordan vi sikrede ordnede overenskomstmæssige forhold for de nye EU-landes lønmodtagere, som tager ophold i Danmark med det formål at arbejde her.
For vi vil ikke acceptere, at adgangen til det danske arbejdsmarked giver adgang til underbetaling og undergravelse af de forhold, som vi sædvanligvis betragter som de acceptable og nødvendige her i landet, og som skal gælde for alle, der er og opererer på det danske arbejdsmarked.
Det er aftalen og dermed også disse lovforslags fundament, at nok kan der søges job i Danmark, hvorefter vi opfylder kravet om, at der skal være åbninger for de nye landes lønmodtagere på det danske arbejdsmarked
, men vi ønsker, at der, inden arbejdsforholdet påbegyndes, foreligger en arbejdstilladelse. Her er det jo helt centralt, at vi kan regulere på godt og ondt.
Vi kan kontrollere, at det er i orden; vi kan gennemføre høringer; vi kan tjekke overenskomster; vi kan sågar i ekstreme tilfælde lukke for adgangen til at udstede arbejdstilladelser.
Jeg vil sige, at den konstruktion, der er skabt i et godt og fornuftigt samarbejde her, er vi meget tilfredse med i Socialdemokratiet.
Det kan ikke undre nogen her, at vi selvfølgelig i særdeleshed er tilfredse med, at vi på det her grundlag kan operere med intakte faglige instrumenter, sådan at de overenskomstmæssige forhold kan sikres.
Det skal så også skal nævnes her, at det sådan set er den grundlæggende forudsætning for, at vi har kunnet finde frem til den aftale med socialdemokratiske underskrifter. Det gælder selvfølgelig også den bestemmelse, der er lagt ind, som sikrer, at hvis en virksomhed er omfattet af konflikt, skal samfundet forholde sig neutralt, lige så vel som det gælder, når det drejer sig om AF's mulighed for at anvise og henvise arbejdskraft.
På det punkt er vi altså også tilfredse med den imødekommenhed, vi har mødt fra regeringen, og vi vælger derfor her midtvejs at takke regeringen og specielt beskæftigelsesministeren for et godt og imødekommende samarbejde om den her aftale.
Det sætter vi stor pris på, og vi synes, at aftalen afspejler, at det har været et meget tillidsfuldt samarbejde, der har været om sagen.
Så kunne jeg sådan set stoppe og nøjes med blot at føje til, at vi selvfølgelig også tilslutter os de to forslag, der vedrører ændringer i vores velfærdsordninger, dels forslaget om at gå ind i sygedagpengelovgivningen og sikre en effektiv opfølgning, når en sygedagpengemodtager opholder sig i udlandet, hvor vi er tilhængere af den statslige enhed, som er foreslået, dels at der ikke er adgang til kontanthjælp, når man er jobsøgende, men at man kan få hjælp til at rejse hjem.
Disse forhold er vi selvfølgelig også tilhængere af.
Vi forestiller os ikke, at det her vil foregå uden nogen som helst problemer.
Selvfølgelig vil der være problemer.
Vi lægger vægt på, at vi har fået aftaledækkket den vedtagne indsats mod illegalt arbejde.
Og vi ser også i formuleringerne i aftalen, at vi eventuelt kan drøfte med hinanden, om vi kan gøre den stærkere.
Det er nødvendigt, ikke på grund af østudvidelsen, men fordi det i sit perspektiv og sådan set også i den daglige virkning vil forstyrre vores arbejdsmarked og bidrage til, at vi udvikler et gråt arbejdsmarked, som jeg går ud fra ingen her er interesseret i.
Det vil formentlig stadig væk forekomme i et vist omfang, selv om man anvendte Dansk Folkepartis grundlag.
Men det lys, vi kan sætte på det, betyder, at vi kan gøre det mere effektivt.
Jeg har læst integrationsministerens udtalelser i Politiken i dag, men da jeg har en aftale med regeringen, har jeg ikke tænkt at polemisere yderligere over det, men blot nævne, at den retspraksis, vi ser, ikke er så kraftig, som vi havde forestillet os, da lovforslaget blev vedtaget.
Derfor vil jeg godt sige, at Socialdemokratiet under forhandlingerne og vel også her i salen tog det lille forbehold, at vi ville forbeholde os ret til at komme med forslag om skærpede bødestraffe.
Det skal jeg meddele er noget, vi nu arbejder med og vil fremlægge her i Folketingssalen og gerne med den mulighed, at det kan blive et led i den opfølgning, vi har i aftalen.
Tilsvarende vil vi også sige, at vi kan se visse omgåelsesmuligheder, som vi må følge nøje og eventuelt reagere på, hvor man bruger den fri bevægelighed til at komme uden om at skulle være omfattet af en arbejdsaftale.
Også på det punkt skal jeg varsle, at vi vil komme med et par konkrete forslag, som simpelt hen skærper betingelserne for at kunne etablere sig som selvstændig i Danmark.
Det sidste, jeg sagde her om illegalt arbejde, håber og tror jeg
, at vi i de partier, der står bagved, vil kunne drøfte konstruktivt og godt, og vi vil som bekendt på det punkt lægge vores forslag frem til fri og fordomsfri debat her i salen. Alt i alt: Socialdemokratiet kan støtte de to lovforslag og er sådan set også i forlængelse af det glade for, at vi i Danmark er dem, der lagde sporet for, hvordan vi kunne finde både en ordentlig velkomst til de nye medlemslandes lønmodtagere og sikre, at det danske arbejdsmarked leverer dem ordentlige løn- og arbejdsforhold og ikke lousy, undergravende vilkår.